[Luister] Gretha Wiid gesels prontuit oor die huwelik in nuwe boek | Maroela Media
Gretha het tydens die bekendstelling in Pretoria gesê Trouboek is vol praktiese wenke en sal paartjies noop om te gesels oor belangrike sake. "Dis 'n boekie wat in 52 weke opgedeel is, waarmee paartjies vir 'n jaar lank huweliksvoorbereiding kan doen," het sy verduidelik. "Daar is twee komponente aan die boek – die beplanning van die troue, soos die fotograwe en dan is daar 'n komponent om paartjies slimmer te maak oor geldsake, kommunikasie, die wittebrood en ander kwessies."
Sy sê die boek gee paartjies die geleentheid om mekaar die noodsaaklike vrae oor troue te vra. "Aan die einde van elke week word 'n uitdaging ook vir die paartjie gestel. Ek dink hulle gaan verdieping beleef en praat oor goed waaroor hulle nooit gedink het om te praat nie."
Gretha vertel mense onderskat dikwels die belangrikheid van huweliksvoorbereiding. "Huwelike in Suid-Afrika trek swaar en die egskeidingsyfer sê dit. Ons leef in 'n eeu waar mense meer gefokus is op hulself en maklik uit 'n verhouding stap. Mense het meer inligting nodig oor 'n verhouding wat neerkom op praktiese raad. Die Trouboek laat hulle gesels oor belangrike dinge."
Jong paartjies, wat die eerste keer trou, sal die meeste aanklank vind by die boek. "Dis vir paartjies wat sê hulle wil nie twee keer by die kansel 'n draai maak nie, maar wil anders wees. Dis vir paartjies wat nie die roete van skei wil volg nie."